盤古
**盤古**，係而家嘅中國神話體系入邊，一個相當係始祖地位嘅自然神。按照體系嘅傳說，佢係同耶和華咁開天闢地，而天地萬物都係由佢個身轉化出嚟，三皇五帝係要跟尾先至出埋嚟嘅。喺唐字界入面，盤古大陸就用佢個名命名。追溯返去，相信佢係盤瓠度演變過來嘅，呢個係畀先古嶺南嘅瑤族認為係佢哋族群嘅祖先，喺瑤人建立嘅南海中盤古國度亦延續咗呢個信仰。

起源
--

關於盤古嘅起源，一般主流認為係來自百越嘅地頭度，細啲講就係喺廣東度，有相信盤古就係廣東人嘅祖先嚟嘅。根據《述異記》載：「南海中盤古國……今南海有盤古氏墓，亙三百里，俗雲後人追葬盤古之魂也；桂林有盤古氏廟，今人祝祀」根據啲專家學者嘅考證，舊陣時盤古國嘅位置，估計係而家嘅廣東爐山地區，喺古代原先係瑤族人生活喺嗰度。

相信大概係1500年前，瑤族遷入咗南粵，而其中一支落腳咗南嶺嘅青雲山餘脈（即係花縣花山度），而據《花縣誌》記載，獅嶺嘅爐山（後稱盤古王山）、花山、梯面一帶，就係古代瑤族嘅居所。舊底落腳喺梯面嘅瑤人，就建立咗盤古國，仲喺盤古峒度起咗盤古廟，逢農曆十月十六日嘅盤王節都會盛大慶賀，活動延續到咗明弘治年間。後尾明廷官兵去到鎮壓盤古國，盤古廟畀焚毀，啲瑤民唔少走難咗，留低咗盤古神碑等遺跡。剩低嘅瑤人亦慢慢畀同化咗就。

書畫記載
----

盤古傳說嘅漢書記載，就喺東漢後期出現咗，到三國陣經已廣為流傳。現存嘅文獻度，最早有講到盤古嘅係222年《魏大饗記碑》：「起尚盤古，羅天⎕焉。」（⎕為虛缺號） 東吳韋昭嘅《洞記》就講到，盤古嘅傳說流傳喺世間：「世俗相傳為，盤古一日七十化，覆為天，偃為地……」

### 古仔

三國陣盤古嘅古仔係咁話嘅：

天地渾沌，盤古生其中，一日九變，神於天，聖於地，主於天地。天日高一丈，地日厚一丈，盤古亦長一丈，如此萬八千年，然後天地開闢。盤古龍身人首，……開目成晝，合目成夜，呼為暑，吸為寒，吹氣成風雲，叱聲為雷霆。盤古死，……目為日月，髭為星辰，眉為斗樞，九竅為九州，乳為崑崙，膝為南嶽，股為太山，尻為魚鱉，手為飛鳥，爪為龜龍，骨為金銀，髮為草木，毫毛為鳧鴨，齒為玉石。汗為雨水，大腸為江海，小腸為淮泗，膀胱為百川，面輪為洞庭。
"
"
又傳言：

盤古一日七十化，覆為天，偃為地，八萬歲乃死。
"
"

到南北朝嗰陣嘅傳說：

昔盤古氏之死也，頭為四岳，目為日月，脂膏為江海，毛髮為草木。秦漢間俗說：盤古氏頭為東岳，腹為中岳，左臂為南岳，右臂為北岳，足為西岳。先儒說：盤古氏泣為江河，氣為風，聲為雷，目瞳為電。古說：盤古氏喜為晴，怒為陰。
"
"

到咗西晉陣，就有埋畫咗盤古嘅壁畫：太康年間(280-289)，益州刺史張收，就喺成都嘅周公禮殿牆壁度，畫上咗盤古。」

信仰
--

瑤族奉盤古王做係開天闢地嘅始祖，排瑤叫佢做盤古王公（盤古王婆），過山瑤就叫佢做盤王、盤瓠王或盤王聖帝。

道教後尾吸納埋盤古做自己嘅神祗，兼加咗號叫佢做「元始天王」。上清經《枕中書》係咁寫到：「昔二儀未分，溟滓鴻蒙，未有成形。天地日月未具，狀如雞子，混沌玄黃。已有盤古真人，天地之精，自號元始天王，游乎其中」。

### 粵民間嘅信仰

喺南北朝時代，嶺南度就有祀奉盤古嘅活動，「今南海有盤古氏亙三百餘里，俗云後人追𦵏盤古之魂也。桂林有盤古氏廟，今人皆祝祀 。」排瑤係喺舊曆七月七搞盤古王誕，舊曆十月十六就係搞盤古王婆誕，瑤人會喺慶典入邊做具族裔特色嘅耍歌堂。舊底每個大嘅瑤排有自己嘅盤古王廟，廟廳除咗擺盤古王兩公婆嘅像，仲有各房姓祖先嘅像，設埋有掌廟公同燒香公去到打理，每逢節日仲有每月初一、十五，都會由燒香公代為到廟焚香敬奉。過山瑤除咗年節祭祀外，仲不定期會搞「還盤王願」嘅儀式。

廣東花縣係傳聞中盤古國同盤古氏墓嘅所在地，到依家仲有盤古王山同埋盤古王廟，誕會就同其他幾處瑶人舉行嘅誕期唔同，當地係喺每年舊曆八月十一到十五搞盤古王誕會，係非常之盛大嘅，會有過萬嘅信眾參與。期間嘅活動有鬧花燈、搶花砲，舊底仲有請戲班演大戲，戲臺搭到廟前，仲請埋盤古王睇戲。

而廣州北面嘅人和、鴉湖、高增、長紅、南村同太和莊等鄉村，亦建有盤古廟，都會搞同獅嶺度一樣嘅祭祀活動，如廣州均和長紅村嘅盤古廟度嘅《重建盤古廟碑記》記載咗：「盤古王之出世也，辟地開天，首達陰陽之理，治人御物，先宏庶類之源，大有利於生民，宜酬功於萬古。」而呢啲鄉村嘅盤古誕辰，就跟返瑶族嘅盤古王婆誕喺舊曆十月十六日搞嘅。

而廣西來賓度亦有盤古廟，仲有盤古嘅傳說同歌謠，有唔少以盤古做名嘅村、山同山窿等，有著完善而獨特嘅盤古文化體系。

盤古嘅信仰喺香港度就唔多流行，除咗啲比較耐嘅佛堂，得喺大埔嘅盤古王廟係奉盤古做主神。而供奉盤瓠嘅，就得大澳度嘅創龍社，係喺隔離擺咗個狗型神像嘅神龕，畀啲街坊當係一般嘅神獸嚟拜 。

盤古遺跡一覽
------

| 地區 | 分佈市縣 | 盤古廟（壇） | 起咗盤古嘅地頭 | 墓地 | 註 |
| --- | --- | --- | --- | --- | --- |
| 廣東 | 51 | 221 | 14 | 2 |  |
| 廣西 | 32 | 100個有多 |  |  | 包括起咗盤古名嘅地頭 |
|

喺廣東方志記載度，有盤古廟同叫盤古嘅地頭，係中國大陸度共和國各省入邊最多嘅，廣西度嘅統計就僅次廣東。而其他有稍微多啲盤古遺跡嘅，仲有湖南、江西、海南、雲南、貴州等地。嶺南度仲留存嘅盤古廟或盤瓠廟，祀祭嘅神像都係狗頭、狗首人身嘅樣，志記有嘅廟或壇，包括咗花都獅嶺、肇慶北嶺山、博羅、南雄、四會，廣西桂林、柳州、柳江、馬平等地。

睇埋
--

* 嶺南文化

參考
--

|  |  |
| --- | --- |
|  | 維基同享有多媒體嘅嘢：**盤古** |

1. 1 2  周樹佳 (2009). 《香港諸神——起源、廟宇與崇拜》. 中華書局(香港)出版有限公司. p. 264. ISBN 9789628931101.
2. ↑  〈花都盘古王诞〉. 《广州文史》. 原先內容歸檔喺2020-02-14. 喺2020-02-14搵到.
3. ↑  开天辟地之前，世界是什么样子，盘古又在哪里？ 互聯網檔案館嘅歸檔，歸檔日期2020年2月13號，. 騰訊新聞 2019-05-18
4. ↑  〈盘古王——诞民间文化的奇葩〉. 《广州文史》. 原先內容歸檔喺2020-02-14. 喺2020-02-14搵到.
5. ↑  〈狮岭盘古王文化放异彩〉. 《广州文史》. 原先內容歸檔喺2020-02-14. 喺2020-02-14搵到.
6. ↑  劉屹：《神格與地域：漢唐間道教信仰世界研究》（上海：上海人民出版社，2011），〈太一與盤古〉，頁7。
7. ↑  〈太一與盤古〉，頁8引。
8. ↑  唐代澄觀：《大方廣佛華嚴經隨疏演義鈔》（《大正新修大藏經》36冊），卷42，頁320c引東吳徐整《三五曆記》，誤題「三王曆」。又節引於歐陽詢：《藝文類聚》（北京：中華書局，1982）卷1，頁2。
9. ↑  〈太一與盤古〉，頁8引東吳韋昭《洞記》。
10. ↑  〈太一與盤古〉，頁13引任昉(460-508)《述異記》。
11. ↑  〈太一與盤古〉，頁4-5。饒宗頤：〈盤古圖考〉，《中國社會科學院研究生院學報》，1986年1期，頁75-76以為此盤古圖於194年由漢末益州太守高眹所畫，不確。
12. ↑  〈太一與盤古〉，頁13引《述異記》。
13. ↑  〈连南民俗·宗教信仰〉. 《连南县政府》. 原著喺2020-02-15歸檔.
14. ↑  〈花都獅嶺盤古神壇述略〉. 《中國評論學術出版社》. 原先內容歸檔喺2020-02-15.
15. ↑  方鹏 (2010). 《中国人的起源——基因解读三皇五帝》. 江西人民出版社. ISBN 9787210041689.
16. ↑  〈中华民族创世神话岭南首创？〉. 《广州文史》. 原先內容歸檔喺2020-02-14. 喺2020-02-14搵到.
17. ↑  〈嶺南漢民系神靈崇拜地理差異〉. 《伏波庙》. 2017-03-12. 原先內容歸檔喺2020-02-15.